tartuNLP/wikipedia-smugri-20251201 huggingface dataset:
Bombayn pörssi

Bombayn pörssi (, BSE; , ) on Intian Mumbaissa toimiva, alkujaan vuonna 1875 perustettu arvopaperipörssi. Pörssiä operoi "BSE Limited" -konserniyhtiö (aiemmalta nimeltään "Bombay Stock Exchange Limited"). Pörssiä on kutsuttu lehdistössä kotikaupunkinsa nykynimen mukaan myös Mumbain pörssiksi tai joskus "Intian pörssiksi", jotka nimet voivat ilman pörssilyhennettä sekaantua samassa Mumbain kaupungissa toimivaan Intian kansalliseen pörssiin (NSE).
Bombayn pörssi oli tammikuussa 2016 listattujen yhtiöiden markkina-arvoltaan (1 387 mrd. USD) noin 12. suurin arvopaperipörssi maailmassa. Listattujen yritysten määrässä BSE on maailman suurin arvopaperipörssi, sillä BSE noteerasi tuolloin 5 860 yrityksen osakkeita ja yhtä paitsi kaikki olivat intialaisia yrityksiä. Esimerkiksi New Yorkin pörssi listasi samaan aikaan 2 403 yritystä, joista 513:lla oli kotipaikka ulkomailla.
BSE mainostaa itseään maailman nopeimpana pörssinä, jossa keskimäärin arvopaperikauppa syntyi kuudessa mikrosekunnissa. Osakevaihto on silti ollut listauksiin ja markkina-arvoon nähden arvoltaan pientä (tammikuussa 2016 yhteensä 9,185 mrd. USD). Indeksioptioiden kauppa on kuitenkin vilkasta. Osakevaihdon arvolla mitattuna Intian kansallinen pörssi (NSE), joka on toinen suuri arvopaperipörssi Mumbaissa ja Intiassa, oli tuntuvasti vilkkaampi (kuukausivaihdon voluumi 51 692 mrd. USD, Maailman pörssien yhteistyöjärjestö WFE:n tilasto 1/2016).
Bombayn pörssin tunnetuin osakeindeksi on S&amp;P BSE Sensex (BSE30). Se mittaa 30 keskeisen, Bombayn pörssissä listatun intialaisen suuryrityksen markkina-arvon kehitystä. Usean BSE Sensex -indeksin yrityksen osakeet noteerataan myös Intian kansallisessa pörssissä (NSE) ja nämä osakkeet ovat Sensexin lisäksi mukana myös kilpailevassa NSE:n CNX Nifty -osakeindeksissä (Nifty 50).
Glykolialdehydi

Glykolialdehydi (C2H4O2) on yksinkertaisin hydroksialdehydeihin kuuluva orgaaninen yhdiste.
Ominaisuudet.
Glykolialdehydi on huoneenlämpötilassa kiteistä väritöntä ainetta. Yhdisteellä on hieman makea maku. Aine liukenee hyvin veteen ja useisiin polaarisiin orgaanisiin liuottimiin kuten etanoliin ja pienemmässä määrin dietyylieetteriin. Monomeerina glykolialdehydi esiintyy lähinnä kaasumaisena. Kiinteänä glykolialdehydi esiintyy rengasrakenteisena dimeerinä 2,5-dihydroksi-1,4-dioksaanina. Vesiliuoksessa yhdiste on pääasiassa hydraattina, ja lisäksi esiintyy syklisiä dimeerejä 2,5-dihydroksi-1,4-dioksaania ja 2-hydroksimetyyli-4-hydroksi-1,3-dioksolaania ja pieniä määriä vetysitoutunutta glykolialdehydiä. Luonnossa yhdistettä esiintyy seljojen lehdissä.
Glykolialdehydi on suhteellisen hyvä pelkistin, ja se pelkistää muun muassa Fehlingin liuoksen ja ammoniakkia sisältävän hopeanitraattiliuoksen hapettuen glykolihapoksi. Emäksisissä olosuhteissa glykolihappo kondensoituu sokereiksi kuten tetrooseiksi ja heksooseiksi. Reaktiolla hydratsiinien kanssa muodostuu osatsoneja. Ihmiselimistössä glykoli hapettuu alkoholidehydrogenaasin vaikutuksesta glykolialdehydiksi, joka voi edelleen hapettua muun muassa glykolihapoksi, glyoksaaliksi, glyoksyylihapoksi ja oksaalihapoksi.
Valmistus.
Glykolialdehydiä muodostuu pieniä määriä formaldehydissä kalsiumkarbonaatin vaikutuksesta. Sitä voidaan valmistaa formaldehydin ja synteesikaasun välisellä reaktiolla 150 °C:n lämpötilassa rodiumin katalysoimana tai hapettamalla vinyyliasetaattia vetyperoksidilla osmiumtetroksidin läsnä ollessa.
Glykolialdehydi avaruudessa ja elämän alkuperä.
Glykolialdehydiä on havaittu avaruudessa tähtienvälisessä aineessa ja vuonna 2012 ensimmäisen kerran myös suhteellisen lähellä auringonkaltaista tähteä tähden kaasu- ja pölykehässä. Glykolialdehydi reagoi formaldehydin kanssa tähtien lähistöllä muodostaen sokereita kuten riboosia, ja glykolialdehydi myös katalysoi tätä niin kutsuttua formoosireaktiota. Näitä reaktioita pidetään tärkeinä elämän alkuperää koskevissa teorioissa.
Maryan Abdulkarim

Maryan Abdulkarim (s. 12. toukokuuta 1982 Mogadishu, Somalia) on kansalaisaktivisti, kolumnisti ja kirjailija, joka on kirjoittanut kolumneja Yleisradiolle ja "Hufvudstadsbladetiin". Hän oli mukana Ylen "Jälkiviisaiden" raadissa vuosina 2017–2022. Maryan Abdulkarim oli perustamassa rasisminvastaista Rasmus-yhdistystä ja vuonna 2016 hän oli mukana perustamassa feminististä puoluetta. Abdulkarim toimi Naisasialiitto Unionin varapuheenjohtajana vuosina 2014–2016. Abdulkarimille myönnettiin vuonna 2019 Minna Canth -palkinto ja 2021 Helsinki-mitali. 
Koulutus ja ura.
Abdulkarim valmistui leipuri-kondiittoriksi vuonna 2004. Tämän jälkeen hän opiskeli sosionomiksi ja työskenteli Kelan asiakaspalvelijana ja Väestöliiton monikulttuurisuusasiantuntijana.
Muuta.
Hän on kirjoittanut yhdessä Eveliina Talvitien kanssa teoksen "Noin 10 myyttiä feminismistä", joka julkaistiin Minna Canthin päivänä 19. maaliskuuta 2018.
Abdulkarim on käsikirjoittanut Tuffi Filmsin tuottamaan "Yksittäistapaus"-sarjaan "Unelmaduuni"-nimisen lyhytelokuvan. Abdulkarim on The Miracle Workers Collectiven jäsen, Frame valitsi kollektiivin edustamaan Suomea Venetsian biennaaleilla 2018 teoksella "The Great Miracle of Perception".
"Jälkiviisaat" hän jätti protestina sille, että raatiin 2022 kutsuttiin Perussuomalaisten entinen puheenjohtaja Timo Soini.
Abdulkarim on ollut Yhdysvaltain entisen presidentin Barack Obaman Obama-säätiön verkoston keskustelutilaisuudessa Amsterdamissa vuonna 2018.
Abdulkarim oli vuoden 2025 tietokirjallisuuden Finlandia-palkintoraadin jäsen.
Yksityiselämä.
Abdulkarim on syntynyt Mogadishussa ja muutti Suomeen perheensä kanssa lapsena. Hän on kasvanut Tampereella, josta muutti myöhemmin Helsinkiin.
Tunnustukset.
Abdulkarimille myönnettiin Helsingin kirjamessuilla vuonna 2019 Minna Canth -palkinto. Palkinnon myöntämisen perusteluina oli muun muassa: ”"Hän on Minna Canthin tavoin rohkea yhteiskunnallinen kirjoittaja ja keskustelija. Hän ottaa väsymättä kantaa naisten ja vähemmistöjen puolesta ja tekee epätasa-arvoa näkyväksi myös alueilla, joilla moni ajattelee tasa-arvon jo vallitsevan."” Vuonna 2021 Helsingin kaupunginhallitus myönsi Abdulkarimille kultaisen Helsinki-mitalin. Kaupunginhallituksen mukaan Abdulkarimin työn ja puheenvuorojen ansiosta Helsinki oli herännyt paremmin monimuotoistuvan kaupungin vaatimiin muutoksiin.
Aavikkohämähäkit

Aavikkohämähäkit (Sicariidae) on pihtileukahämähäkkeihin kuuluva hämähäkkien heimo. Näillä ruskeilla hämähäkeillä on kuusi silmää kolmena parina. Niiden raajat ja vartalo ovat hyvin karvaiset. Aavikkohämähäkit ovat 0,6–1,8 cm:n pituisia. Useimmilla lajeilla on viulun muotoinen kuvio selässään. 
Aavikkohämähäkit rakentavat tasaisia ja tahmeita verkkoja, joita osa lajeista laajentaa kasvaessaan itse. Naaraat munivat koteloon 30–300 munaa ja säilyttävät koteloa verkon takana. Aavikkohämähäkkien purema voi olla hyvin vaarallinen ja aiheuttaa kuolion.
Suomessa on tavattu yksi aavikkohämähäkkeihin kuuluva laji, museoruskokki ("Loxosceles laeta"). Se on tullut maahan ihmisen mukana.
Väinö Juusela

 Klas Gustaf Väinö Juusela, sukunimi aik. "Juslén" (18. tammikuuta 1878 Sulkava – 7. syyskuuta 1922 Helsinki) oli suomalainen koulunjohtaja, köyhäinhoidon ylitarkastaja ja oppikirjojen tekijä.
Juuselan vanhemmat olivat kirkkoherra, lääninrovasti Gustaf Basilius Juslén ja Anna Emilia Sofia Lagerblad. Hän pääsi ylioppilaaksi 1899 Mikkelin lyseosta ja valmistui Helsingin yliopistosta filosofian kandidaatiksi 1904 ja maisteriksi 1906.
Juusela toimi Lahden kauppakoulun johtajana 1910–1916, köyhäinhoidon ylitarkastajana 1916–1919, SOK:n osuuskauppakoulun johtajana 1919–1920 ja Maalaiskuntien liiton kunnallistoimiston johtajana vuodesta 1921 alkaen.
Itä–Länsi-ottelu 2016

Vuoden 2016 Itä–Länsi-ottelu oli järjestyksessään miesten 82. pesäpallon vuotuinen arvo-ottelu, joka pelattiin Kouvolan KSS Energia Areenalla 1.–3.7.2016.
Miesten sekä naisten ottelut televisioitiin ilmaisena Nelonen-kanavalla.
Länsi voitti miesten ottelun jaksoin 1–0.
Intian kansallinen pörssi

Intian kansallinen pörssi (, NSE; , ) on vuonna 1992 perustettu arvopaperipörssi Intian Mumbaissa. Pörssiä operoi yksityinen, pörssiin listaamaton National Stock Exchange of India Ltd -konserniyhtiö, jonka liikevaihdosta 71 % oli peräisin yhtiön päätoimialasta pörssitoiminnasta. NSE aloitti pörssitoiminnan vuonna 1994. Jo lokakuussa 1995 se oli noussut kaupankäynnin laajuudeltaan Intian suurimmaksi pörssiksi.
Intian kansallinen pörssi oli tammikuussa 2016 listattujen yhtiöiden markkina-arvoltaan (1 360 mrd. USD) noin 13. suurin arvopaperipörssi maailmassa. Listattuja yrityksiä NSE-pörssissä oli tuolloin 1 797, joista yhtä vaille kaikki olivat intialaisia. Osakevaihdon kuukausivoluumi (vaihto 51 692 mrd. USD, 1/2016) on NSE:lla on ollut vuosina 2014–2015 suuruusluokkaa viisi–kuusinkertainen samassa kaupungissa toimivaan Bombayn pörssiin (BSE) verrattuna. NSE kertoo olevansa määrällisesti maailman johtava indeksioptioita koskevien sopimusten tekijä. Osakekauppojen kappalemäärässä NSE oli vuonna 2014 maailman neljänneksi suurin, edellään Bats Global Markets - US, Nasdaq Inc ja Shenzhenin pörssi.
Maaliskuun 2015 loppuun päättyneen tilivuoden liikevaihto nousi edellisestä tilivuodesta 19,1812 miljardiin Intian rupiaan eli noin 285,0 miljoonaan euroon. Tilikauden voitto verojen jälkeen oli 7,7968 miljardia rupiaa tai noin 115,9 miljoonaa euroa, mikä oli edellisvuotta 2013–14 vähemmän. Edellisvuoden tulosta paransi tosin merkittävästi pörssin omien osakkeiden myynti.
CNX Nifty -osakeindeksi.
Keskeisin Intian kansallisen pörssin osakeindekseistä on monialainen, noin 50 intialaisen suuryrityksen osakkeesta muodostettu CNX Nifty -indeksi (Nifty 50). Indeksi otettiin käyttöön huhtikuun alussa 1996 lähtöarvolla oli 1000. Helmikuun loppua 2016 edeltävän kymmenvuotiskauden aikana indeksimittarin pisteluku oli vaihdellut lukuarvojen 2 252,75 (27.10.2008) ja 9 119,20 (4.3.2015) välillä. Koronapandemian myötavaikuttaman kevään 2020 sukelluksen jälkeen osakeindeksin kasvu on syyskuun 2021 alkuun mennessä ollut vahvaa, kivuten 3. syyskuuta 2021 jo yli pisteluvun 17 234. Maaliskuun 2019 (vertailuna 2015) lopussa indeksin osakkeet edustivat 66,8 (66,2) prosenttia koko Intian kansallisen pörssin markkina-arvosta. Arvoltaan noin 53,4 (46,2) prosenttia edeltävien kuuden kuukauden Intian kansallisen pörssin osakekaupoista oli tehty Nifty 50 -listan osakkeilla. 
Nifty 50 on Intian kansallisen pörssin (NSE) pääindeksi. Indeksin sisältö ja mukana olevien osakkeiden painoprosentit uusitaan kahdesti vuodessa, tammi- ja heinäkuun loppua edeltävän kuuden kuukauden osakevaihdon perusteella. 
Indeksin keskeisimmät osakkeet.
Syksyllä 2021 kymmenen suurimman painokertoimen Nifty 50 -indeksissä saanutta yritystä olivat:
Vuohi ja Kiinan muurin maraton

Vuohi ja Kiinan muurin maraton on Maailmanmatkaajan seikkailut -lastenlevysarjan toinen osa. Albumilla seikkailee Julia Vuoren luoma Vuohi. Kappaleet ovat Pessi Levannon säveltämiä ja Marjatta Levannon sanoittamia. 
Albumin avausraidalla Vuohi osallistuu painikilpailuun Mongoliassa. Seuraavaksi Vuohen matka vie Brasilian sademetsiin. Ukrainassa Vuohi tekee taikoja Kupala-jumalan juhannusjuhlassa. Maustematkailija kokeilee keittotaitojaan Turkissa ja juustoja maistellaan Ranskassa. Kiinan muurilla Vuohi osallistuu maratonjuoksuun, ja Venetsian karnevaaleissa Vuohi pukeutuu leijonaksi. Irlannissa Vuohi opettelee, kuinka epäonnea voi estää vanhojen uskomusten mukaan. Kaikkeuden kuivin paikka löytyy Atacaman aavikolta. Pohjois-Norjassa saamelaiset odottavat kaamoksen päättymistä ja Vuohi osallistuu auringon paluun juhlintaan leipomalla voisilmäpullia. USA:ssa Vuohi taiteilee Vapaudenpatsaan klemmareista. Saharassa Vuohi matkustaa tuaregien karavaanin mukana.
Kappaleet.
Kaikki sanoitukset Marjatta Levanto. Sävellykset Pessi Levanto, jos ei toisin mainittu.
Muusikot.
Taustalaulut Pirjo (1, 11, 12), Vuokko (1, 2, 11), Hannu (2, 12), Pessi (1, 2), Sami (2), Linda (2), Hannu Rantanen (1), Eppu Kosonen (2)
Erkki Ervamaa

Erkki Gunnar Ervamaa (4. huhtikuuta 1915 Tervola – 8. lokakuuta 1962) oli suomalainen pastori ja Akateemisen Karjala-Seuran aktivisti 1930-luvulla.
Ervamaan vanhemmat olivat lääninrovasti Gunnar Edvard Ervamaa, ent. Ervast (1877–1967), ja Helmi Maria Bergroth (1882–1954).
Ervamaa kävi Tornion yhteiskoulua ja oltuaan perustamassa keväällä 1933 Sinimustat-järjestön paikallisosastoa hän joutui erotetuksi koulusta. Hän osallistui Sinimustien kesäleirille 1933 ja tutustui siellä järjestön johtajiin Elias Simojokeen ja Jaakko Virkkuseen. Kun Ervamaa muutti syksyllä 1934 Helsinkiin hän liittyi mukaan Sinimustien sisärenkaaseen. Syksyllä 1935 hän osallistui järjestön suunnitteleman Viron vallankaappaushankkeen valmisteluun ja teki useita kuriirimatkoja Tallinnaan kuljettaen kirjeitä Viron vapsien maanalaisille johtajille. Kaappaushankkeen epäonnistuttua joulukuun alussa 1935 Tallinnassa oleskellut Ervamaa vältti siellä pidätyksen mutta hänet pidätettiin myöhemmin Suomessa.
Ervamaa vihittiin papiksi 1938, ja hän toimi ennen sotia vuonna 1939 Sallassa Tuutijärven rajaseutupastorina. Sotien jälkeen hän oli seurakuntapappina ja myös oppikoulunopettajana muun muassa Munkkiniemen yhteiskoulussa Helsingissä. Hän oli Helsingin kaupunginvaltuuston jäsenenä 1957–1961.
Helsingin Navigaatioseura

Helsingin Navigaatioseura on Suomen vanhin suomenkielinen navigaatioseura. Helsingin Navigaatioseura on perustettu 1957.
Suomen Navigaatioliiton jäsenseurana HNS tarjoaa sekä teoreettista että käytännön merenkulkukoulutusta vapaa-ajan veneilijöille. Seuran tarkoituksena on edistää merenkulun harrastusta ja veneilijöiden navigointitaitoja muun muassa tiedotustoiminnalla ja merenkulkukilpailuja järjestämällä.
Quirino

Quirino on Filippiinien Cagayan Valleyn alueella sijaitseva provinssi. Sen pääkaupunki on Cabarroguis. Sen naapureita ovat pohjoisessa Isabela, kaakossa Aurora ja lännessä Nueva Vizcaya. Sen väkiluku vuoden 2010 väestönlaskennassa oli 176 786.
Provinssi perustettiin erottamalla se Nueva Vizcayasta kahdessa vaiheessa vuosina 1966 ja 1971. Se on nimetty presidentti Elpidio Quirinon mukaan.
Uusi maa (romaani)

Uusi maa () on Margaret Atwoodin vuonna 2013 ilmestynyt romaani. Kristiina Drewsin suomennos ilmestyi vuonna 2015. Teos on jatkoa Atwoodin tieteisromaaneille "Oryx ja Crake" (2003) ja "Herran tarhurit" (2009).
"Uusi maa" voitti vuoden 2016 Tähtivaeltaja-palkinnon.
Dijana Ravnikar

Dijana Ravnikar (omaa sukuaan Grudiček; 4. kesäkuuta 1978 Rijeka, Kroatian ST, Jugoslavia), on slovenialainen, uransa lopettanut ampumahiihtäjä. Ravnikar kilpaili urallaan olympialaisissa kolmesti, MM-kisoissa kahdeksan kertaa ja kiersi maailmancupia 12:n kauden ajan.
Ravnikar oli osa Slovenian olympiajoukkuetta kolmissa olympialaisissa: 2002 Salt Like Cityssä, 2006 Torinossa ja 2010 Vancouverissa. Paras henkilökohtaisen kilpailun sijoitus oli 30. sija vuoden 2002 15 kilometrin kilpailussa.
MM-kisoissa Ravnikar kilpaili vuosina 2001, 2003, 2004, 2005, 2006, 2007, 2008 ja 2013. Paras sijoitus oli vuonna 2008 tullut sprintin kahdeksas sija.
Maailmancupissa Ravnikar kiersi kaudesta 2000–2001 alkaen aina kauteen 2009–2010 ja vielä yhden kilpailun kaudella 2012–2013. Hänen paras kautensa oli 2007–2008, jolloin hän oli maailmancupin lopputuloksissa sijalla 24. Tuolta kaudelta on myös kaikki hänen kymmenen parhaan joukkoon hiihdetyt kilpailut: sprintin seitsemäs Etelä-Korean Pyeongchangissa, takaa-ajon kahdeksas Saksan Ruhpoldingissa ja sprintin kymmenes Ruotsin Östersundissa.
Terbium(III)oksidi

Terbium(III)oksidi eli diterbiumtrioksidi (Tb2O3) on terbiumin ja hapen muodostama epäorgaaninen yhdiste, joka on eräs terbiumin oksideista. Se on p-tyypin puolijohde, varsinkin jos siihen on saostettu kalsiumia. Sitä voidaan valmistaa pelkistämällä metallisesta terbiumista hapettumalla saatavaa ruskeaa oksidia Tb4O7, tai jotain muuta korkeampaa terbiumin oksidia, vedyllä 550–1 000 °C lämpötilassa:
&lt;chem&gt;Tb4O7 + H2 -&gt; 2Tb2O3 + H2O&lt;/chem&gt;
Terbium(III)oksidi liukenee useimpiin mietoihin happoihin, jolloin havaitaan lähes värittömät Tb3+ ionit.
&lt;chem&gt;Tb2O3 + 6 H+ -&gt; 2 Tb^3+ + 3 H2O&lt;/chem&gt;
Simon Hočevar

Simon Hočevar (27. helmikuuta 1974 Ljubljana, Slovenian ST, Jugoslavia) on slovenialainen, uransa lopettanut koskipujottelija. Hočevar kilpaili kanadalaisyksikkössä eli C–1 luokassa.
Hočevar kilpaili olympialaisissa kolmesti, vuosina 1996 Atlantassa, 2000 Sydneyssä ja 2004 Ateenassa.
Atlantassa Hočevar oli lopputuloksissa sijalla 28, taakse jäivät vain Kroatian Danko Herceg ja Makedonian Nenad Trpovski. Hočevar hävisi kilpailun voittaneelle Slovakian Michal Martikánille minuutin ja 19,97 sekuntia. Kilpailuun osallistui myös toinen sloveeni, kun Gregor Terdić oli lopputuloksissa sijalla 24 (ero voittajaan 36,76 sekuntia).
Sydneyssä Hočevar oli lopputuloksissa seitsemäs. Karsinnassa Hočevar oli yhdeksäs ajalla 4:34,25, mutta pystyi loppukilpailuissa parantamaan ajakseen 4:00,64. Hočevar hävisi kilpailun voittaneelle Ranskan Tony Estanguetille 8,77 sekuntia.
Ateemassa Hočevar oli lopputuloksissa kuudes. Karsinnassa Hočevar oli yhdeksäs ajalla 3:29,35, mutta pystyi loppukilpailuissa parantamaan ajakseen 3:19,78. Hočevar hävisi kilpailun voittaneelle Ranskan Estanguetille 10,62 sekuntia.
Koskimelonnan maailmanmestaruuskilpailuissa Hočevar on ollut kolmesti voittamassa joukkuekilpailussa mitalia: kultaa vuonna 1993 ja pronssia vuosina 1997 ja 2002. Euroopan-mestaruuskilpailuissa Hočevar voitti henkilökohtaisen kultamitalin vuonna 1996 ja joukkuekilpailussa pronssia vuosina 1996 ja 2004.
UnReal World

UnReal World on freewarena jaeltava roguelike-videopeli, joka sijoittuu rautakauden Suomeen. Ensimmäinen versio pelistä julkaistiin vuonna 1992 sharewarena, ja se on saanut sen jälkeen säännöllisesti päivityksiä. Viimeisin päivitys julkaistiin marraskuussa 2021. Helmikuussa 2016 peli julkaistiin Steamissa. Peli on Guinnessin ennätyksen "Pisin päivitystuki videopelille" nykyinen haltija. Ennätystitteli myönnettiin pelille helmikuussa 2016. Pelille myönnettiin vuonna 2019 myös Guinnessin ennätystitteli "Ensimmäinen avoimen maailman selviytymisvideopeli".
Pelaaminen.
"UnReal World" on selviytymispeli, joka sijoittuu rautakautiseen Suomeen. Se on roguelike-tyylinen eli pelimaailma on sattumanvaraisesti muodostettu ja pelihahmon kuolema on lopullinen. 
Pelissä on tavoitteena säilyä hengissä mahdollisimman kauan karussa erämaaluonnossa. Pelissä voi muun muassa metsästää, kalastaa ja viljellä maata. Pelissä on erilaisia kuvitteellisia heimoja, kuten Kaumolaiset ja Pöllöheimo. Arkiset askareetkin ovat pelissä hankalia, sillä pelihahmo voi kuolla esimerkiksi hypotermiaan kalastaessaan joessa. Pelimaailmassa on mallinnettu yksityiskohtaisesti muun muassa säätiloja ja lintujen muuttoa.
Kehitys.
Sami Maaranen aloitti "UnReal Worldin" kehityksen vuonna 1990 tavallisena fantasiaroolipelinä. Sittemmin peli on muuttunut Suomi-simulaattoriksi. Alussa Maaranen sai inspiraatiota toisesta suomalaisesta roolipelistä, "ANKH:sta", joka sijoittui myös ”kalevalaiseen Suomeen”. Pian projektiin tuli mukaan apukoodari ja -suunnittelija Erkka Lehmus. He tapasivat toisensa BBS-purkilla. 
Peliä varten Maaranen on lukenut paljon kansanperinteistä ja kokeillut myös käytännössä muinaisia tekniikoita. Peliin on suunnitteilla tehtäviä, jotka perustuvat muinaissuomalaiseen mytologiaan ja taruihin. Maaranen tavoittelee itse luonnonläheistä ja omavaraista elämäntapaa, ja pelin lopetusruudussa hän muistuttaa pelaajia luonnon kunnioittamisesta.
Maarasen mukaan pelin luonne ikuisuusprojektina tuli hänelle yllätyksenä. Toistakin klassista roguelike-peliä, "NetHackia", kehitetään edelleen. "UnReal World" päätettiin julkaista Steamissa pelaajien ehdotuksesta.
Vastaanotto.
Toimittaja Juho Kuorikoski on kutsunut peliä ”huikean monimutkaiseksi ja äärimmäisen syväksi pelikokemukseksi”. Vuonna 2015 Rock Paper Shotgun listasi sen 26. parhaaksi tietokoneroolipeliksi PC:lle.
"Pelaaja"-lehden arvostelussa Janne Pyykkönen kuvaili peliä ainutlaatuiseksi mutta vaikeaksi oppia ja antoi sille arvosanan 8/10. Hänen mukaansa peli on ”suomalaisen muinaishistorian kuvauksena jonkinlainen kulttuuriteko”.
Sing It Away

”Sing It Away” () on suomalaisen poplaulajan Sandhjan kappale, jolla hän edusti Suomea vuoden 2016 Eurovision laulukilpailussa Tukholmassa. Kappaleen ovat säveltäneet ja sanoittaneet Sandhja, Milos Rosas, Markus Savijoki sekä Petri Matara, joka on myös sovittanut kappaleen. Kappaletta on ollut säveltämässä myös Heikki Korhonen.
”Sing It Away” selviytyi Eurovision laulukilpailuun voittamalla vuoden 2016 Uuden Musiikin Kilpailun helmikuussa 2016. Sandhja oli kymmenen eri aloja edustaneen kansalaisraadin suosikki, mutta yleisöäänestyksessä vasta kolmas. 
Kappale kilpaili Eurovision laulukilpailun ensimmäisessä semifinaalissa 10. toukokuuta 2016, mutta ei päässyt kilpailussa jatkoon 14. toukokuuta käytävään finaaliin. Kappale sijoittui semifinaalinsa 15:nneksi saaden 51 pistettä.
Musta Hirvi

Musta Hirvi, Black Elk, Heȟáka Sápa, (1863 – 19. elokuuta 1950) oli oglala-lakota-heimoon kuulunut tietäjä. Hän toimi parantajana useiden vuosien ajan.
Musta Hirvi osallistui nuorena kuuluisaan Little Big Hornin taisteluun. Vuonna 1890 hän oli osallisena henkitanssiuskonnon seurauksena tapahtuneessa Wounded Kneen verilöylyssä, jossa Yhdysvaltain armeija surmasi yli 250 lakotaa. Hän matkusti Eurooppaan 1880-luvun puolivälissä etsimään ulospääsyä kansansa ahdinkoon. Palattuaan kotiin hän näki kurjuuden vain lisääntyneen. Wounded Kneen taistelun jälkeen lakotat oli pakotettu reservaatteihin ja kansa näki nälkää.
Musta Hirvi kääntyi kristinuskoon ja alkoi opettaa uutta uskonta heimolaisilleen. Hän kiersi saarnaamassa myös muiden kansojen parissa.
Elämänsä loppupuolella Musta Hirvi palasi oman uskontonsa pariin. Hän kertoi elämästään, 9-vuotiaana näkemästään suuresta näystä ja lakotojen uskomuksista John G. Neihardtille ja Joseph Epes Brownille.
Sulu

Sulu on Filippiinien Mindanaon autonomisella muslimialueella sijaitseva provinssi. Alueen pääkaupunki on Jolo ja se muodostuu Basilanin ja Tawi-Tawin provinssien välisestä Sulun saariston osasta. Sen väkiluku vuoden 2010 väestönlaskennassa oli 718 290.
Esian Henderson

Esian Henderson (s. 14. kesäkuuta 1985) on yhdysvaltalainen koripalloilija, pelipaikaltaan iso laitahyökkääjä tai sentteri. Hän on pelannut muun muassa Suomen, Slovakian, Tšekin ja Ruotsin pääsarjoissa. Vuonna 2016 hän saavutti SM-hopeaa Tampereen Pyrinnössä.
Ura.
Henderson aloitti kauden 2015–2016 Italian toiseksi korkeimmalla sarjatasolla, missä hän pelasi 9,3 pisteen ja 7,0 levypallon keskiarvoilla. Helmikuussa 2016 hän siirtyi Suomen pääsarjan Tampereen Pyrintöön. Pyrinnössä hän ehti pelata kahdeksan runkosarjaottelua 14,5 pisteen ja 5,9 levypallon keskiarvoilla. Henderson jäi vain yhdessä runkosarjaottelussa yksinumeroiseen pistelukemaan, ja 18. maaliskuuta Kouvoja vastaan hän heitti sarjan ennätyksekseen 27 pistettä. Kaksi päivää aikaisemmin hän teki Kauhajoen Karhua vastaan tupla-tuplan (12/12). Pyrintö sijoittui runkosarjassa neljänneksi ja voitti pudotuspeleissä ensin Bisons Loimaan ja välierissä Helsinki Seagullsin. Loppuotteluissa Kouvot oli Pyrintöä vahvempi 4–1-otteluvoitoin, ja pudotuspeleissä 8,1 pisteen ja 6,4 levypallon keskiarvoilla pelannut Henderson saavutti näin ollen SM-hopeaa. Aamulehden kaudenpäätösarviossa Hendersonin kuvailtiin jääneen Pyrinnössä vaille roolia ja tämän vuoksi olleen heikohko vahvistus joukkueelle.
Pelityyli ja ominaisuudet.
Pyrinnön valmentaja Ilkka Palviaisen mukaan Henderson kykenee sekä pelaamaan että puolustamaan useita pelipaikkoja, ja hän on älykäs sekä hyvin sijoittuva pelaaja.
Keltikset

Keltikset ("Celtis") on kasvisuku, joka kuuluu hamppukasvien heimoon. Siihen kuuluu useita kymmeniä lajeja. Keltikset voivat olla aina- tai kesävihantia puita. Niitä kasvaa suuressa osassa maailmaa niin lauhkeilla kuin trooppisillakin alueilla.
Tuntomerkit.
Keltikset ovat lajista riippuen aina- tai kesävihantia puita. Lehdet ovat vuorottaisia, korvakkeellisia ja ehyt- tai sahalaitaisia. Pienet kukat ovat huiskilomaisessa, viuhkomaisessa tai terttumaisessa kukinnossa. Kukat ovat yksi- tai kaksineuvoisia, ja kukan kehä on neli- tai viisiliuskainen. Heteiden lukumäärä on sama kuin kehälehtien. Emi on kaksiluottinen. Hedelmät ovat luumarjoja.
Levinneisyys.
Keltikset kasvavat suuressa osassa maailmaa lauhkealta vyöhykkeeltä tropiikkiin.
Käyttö.
Monet keltislajit tuottavat hyvälaatuista puutavaraa. Kaarnan kuituja on käytetty sekä paperin että köyden valmistukseen. Monien lajien siemenistä saadaan teollisuudessa käytettyä kasviöljyä.
Lajeja.
Keltisten sukuun kuuluu kymmeniä lajeja.
Juliet Jonesin sydän (sarjakuva)

Juliet Jonesin sydän on yhdysvaltalaisen Stan Draken vuonna 1953 luoma sarjakuva. Suomessa sitä on julkaistu myös nimellä Jonesin tytöt. Sarjakuva kertoo saippuaoopperamaisella tyylillä kahden sisaruksen, Juliet ja Eve Jonesin elämästä ja rakkaussuhteista. Stan Draken piirrostyyli oli tarkan naturalistista. Hän käytti Polaroid-valokuvia piirrostensa malleina. Drake piirsi sarjakuvaa vuoteen 1989 asti, jolloin hänen työtään jatkoi Frank Bolle vuoteen 2000. Sarjan viimeinen strippi päättyi lento-onnettomuuteen.
Suomessa Juliet Jonesin sydäntä julkaistiin useiden vuosien ajan muun muassa "Etelä-Suomen Sanomissa" (alun perin nimellä ”Eeva ja minä”) sekä "Turun Sanomissa" vuodesta 1953 sarjan tuotannon päättymiseen asti. Yhdysvaltalainen National Cartoonists Society palkitsi sarjakuvan kolme kertaa vuosina 1968, 1970 ja 1972.
Yökahvila

Yökahvila () on Vincent van Goghin öljyvärimaalaus syyskuulta 1888. Se kuvaa yöllistä kahvilaa eteläranskalaisessa Arlesin kaupungissa, missä Van Gogh tuolloin asui. 
Maalauksessa on vihreiden ja punaisten voimakkaita kontrasteja, mikä tekee siitä huomattavan erilaisen kuin Van Goghin Arlesissa maalaamat aurinkoiset maisemat. Van Gogh teki maalauksen kolmen yön aikana. Hän kuvaili sitä "yhdeksi rumimmista jonka olen tehnyt" ja sanoi halunneensa siinä ilmaista ”punaisen ja vihreän avulla ihmisyyden hirveimpiä intohimoja”. Hän kertoi halunneensa kuvata kahvilan paikkana, jossa "ihminen voi tuhota itsensä, tulla hulluksi, tehdä rikoksen..."
Värien lisäksi maalauksessa on voimakasta myös sen liioiteltu perspektiivi. Tutut esineet vaikuttavat vääristyneiltä ja uhkaavilta. Hahmot on työnnetty taka-alalle ja etuala on tyhjä. Syvyysvaikutelman kanssa kontrastia luovat jotkin luonnottoman litteiksi maalatut kohteet. Maali on tasaisen paksua.
Tohtori Gachet’n muotokuva

Tohtori Gachet’n muotokuva on Vincent van Goghin öljyvärimaalaus vuodelta 1890. Se esittää lääkäri Theo Gachet'ta, joka hoiti Van Goghia Auversissa. 
Van Gogh kuvasi Gachet'n tämän luonteen mukaisesti melankolikon asentoon. Kasvojen ja kirjojen kalpean keltaiset värit luovat kontrastin taustan siniselle taustalle.
Muotokuva on toistaiseksi kalleimmalla hinnalla myyty Vincent van Goghin taulu. Se myytiin huutokaupassa vuonna 1990 japanilaiselle liikemiehelle Ryoei Saitolle 82,5 miljoonan dollarin hintaan, mikä oli aikanaan maailmanennätys.
Van Gogh teki maalauksesta toisenkin version, joka on Musée d'Orsayssa, Pariisissa.
Heli Hieta

Heli Hieta (s. 1966) on suomalainen kuvittaja ja kuvataiteen opettaja.
Hieta valmistui Taideteollisesta korkeakoulusta. Hän on tehnyt kuvituksia lastenkirjoihin ja muihin julkaisuihin sekä opettanut lasten ja nuorten kuvataidekouluissa. Hän on käyttänyt kuvitustyössään kuivapastelliliitua, mikä on Suomessa melko harvinaista.
Hieta on kuvittanut seuraavat teokset:
Sylkijähämähäkit

Sylkijähämähäkit (Scytodidae) on pihtileukahämähäkkeihin kuuluva hämähäkkien heimo.
Nämä 6-silmäiset hämähäkit ovat saaneet nimensä ainutlaatuisen saalistustapansa mukaan. Ne ruiskauttavat saaliinsa päälle lähietäisyydeltä kahtena siksak-kuviona lentävää purskausta tahmeaa, liimamaista ainetta ja heiluttamalla leukaraajojaan nopeasti sivulta toiselle. 
Sylkyhämähäkit ovat 4–12 mm:n pituisia ja väritykseltään kermanvaaleita tai keltaruskeita. Värityksessä voi olla mustia kuvioita. Naaraat kantavat munakoteloita vartalonsa alla kuoriutumiseen saakka.
Vaaksiaishämähäkit

 
Vaaksiaishämähäkit (Pholcidae) ovat hämähäkkien heimo.
Vaaleat, paljon muuta vartaloa pidemmät jalat tekevät näistä hämähäkeistä hontelon näköisiä. Ne ovat väritykseltään harmaita, vihreitä tai ruskeita. Vaaksiashämähäkeillä on kaksi kolmen silmän ryhmää, joiden välissä on yksi silmäpari. Muutamat luolissa elävät lajit ovat kuitenkin täysin sokeita. Vaaksiashämähäkit ovat 2–10 mm:n pituisia. Niiden raajojen nilkkaosa on taipuisa ja siinä on useita valeniveliä. 
Vaaksiashämähäkit rakentavat sotkuisia, epäsäännöllisiä verkkoja. Ne kietovat saaliinsa nopeasti seittiin ennen kuin purevat sitä. Vaaksiaishämähäkit puolustautuvat värisyttämällä verkkoaan nopeaan tahtiin, jolloin hämähäkkiä on vaikea havaita. Naaraat kantavat leukaraajoissaan seitillä kiinnitettyä 15–20 vaaleaa, punertavanharmaata munaa.
Tunneliverkkohämähäkit

Tunneliverkkohämähäkit (Dipluridae) on hämähäkkien heimo. Ne kuuluvat Mygalomorphae-ryhmään, johon kuuluvat myös lintuhämähäkit. Muista hämähäkeistä poiketen tämän ryhmän hämähäkit ovat melko primitiivisiä olentoja, joiden leuat iskevät alaspäin sen sijaan, että ne sulkeutuisivat pinsettien lailla sivusuunnassa. Tunneliverkkohämähäkit ovat 1–3 cm:n pituisia ja yleensä tummanruskeita. Useimmat niistä tekevät suppilon muotoisen, kantojen tai kivien halkeamiin johtavan pakoreitin. Osa lajeista on hyvin myrkyllisiä.
Suurikokoisin laji on "Australothele nambucca", jonka vartalo on 3 cm pitkä, pienin taas kuusimillinen "Masteria toddae".
Silander

Silander on muun muassa seuraavien suomalaisten henkilöiden sukunimi:
Ranskan ympäriajo 2016

Ranskan ympäriajo 2016 oli järjestyksessään 103. maantiepyöräilyn Ranskan ympäriajo. Se alkoi Normandian Mont Saint-Michelistä 2. heinäkuuta ja päättyi Pariisiin 24. heinäkuuta 2016. Kilpailun reitti kulki Normandiasta Ranskan keskiylängön kautta Pyreneille sekä edelleen Alpeille. Ranskan ohella ajettiin Espanjassa, Andorrassa ja Sveitsissä.
Chris Froome voitti kokonaiskilpailun neljän minuutin ja viiden sekunnin erolla Romain Bardet'hen, Nairo Quintana sijoittui kolmanneksi. Pistekilpailun voitti Peter Sagan, mäkikirikilpailun Rafał Majka, nuorten kilpailun Adam Yates ja pistekilpailun Team Movistar.
Osallistuneet joukkueet.
Kilpailussa olivat mukana seuraavat joukkueet:
Kilpailun suurimpina ennakkosuosikkeina pidettiin vedonlyöntitoimistojen mukaan Chris Froomea, Nairo Quintanaa ja Alberto Contadoria. Seuraavina ennakkokaavailuissa olivat Fabio Aru, Richie Porte ja Thibaut Pinot.
Lopputulokset.
Lähde:
Etapit.
Etapit 1–11 Ranskan ympäriajossa 2016Etapit 12–21 Ranskan ympäriajossa 2016
Kilpailujen kehittyminen.
Lähde: Le Tour
Père Tanguyn muotokuva

Père Tanguyn muotokuva on Vincent van Goghin öljyvärimaalaus syksyltä 1887. Se esittää pariisilaista taidetarvikekauppiasta ja galleristia Julien "Père" Tanguyta. 
Van Gogh alkoi Tanguyn muotokuvan myötä siirtyä kohti aiempaa kirkkaampia värejä. Hän muodosti maalauksen väripintoja pointillistiseen tyyliin erivärisillä läiskillä. Hän käytti myös voimakkaita vastavärien kontrasteja. Tanguyn taustalla on japanilaisia väripuupiirroksia, joista Van Gogh oli tuolloin hyvin kiinnostunut. Van Gogh teki Tanguysta useita muotokuvia, joista eräs toinen on tämän kanssa lähes identtinen.
Pekka Riikonen

Pekka Riikonen (s. 6. toukokuuta 1965 Lieksa) on suomalainen jalkapalloilija. Hän pelasi 1990-luvulla yli 160 Ykkösen ottelua muun muassa Joutsenon Kullervossa ja Tikkurilan Palloseurassa sekä kauden 1992 Veikkausliigaa Myllykosken Pallossa. Kaudella 2015 hän toimi Nelosessa pelanneen Helsingin Ponnistuksen pelaajavalmentajana.
Riikonen on koulutukseltaan tuotantotalouden diplomi-insinööri, rakennustekniikan insinööri (AMK) ja kiinteistötalouden maisteri. Hän on työskennellyt muun muassa "senior asset managerina".
Samoissa joukkueissa Riikosen kanssa on pelannut hänen veljensä Antti (s. 1966). Ykkösen otteluita tälle kertyi Kultsussa (1990–1994) ja TiPS:ssa (1996–1997) yhteensä 110.
Ura.
Pääasiassa keskikentän keskustassa pelannut Riikonen pääsi Imatran Pallo-Salamien III divisioonassa (myöhemmältä nimeltään Kolmonen) pelanneeseen edustusjoukkueeseen kaudella 1983. Hän edusti kauden 1985 II divisioonan (Kakkonen) Lappeenrannan Palloa ja kaudesta 1986 alkaen saman sarjan Joutsenon Kullervoa, jota hän oli kaudella 1989 nostamassa I divisioonaan (Ykkönen).
Kaudella 1991 Riikonen teki JoKulle seitsemän maalia I divisioonassa. Neljä maaleista syntyi syyskuun lopulla Törnävän Palloa vastaan, mikä oli JoKun yhden ottelun ennätys I divisioonassa. Kaudeksi 1992 Riikonen siirtyi vuokrasopimuksella Veikkausliigan Myllykosken Palloon. Liigadebyyttinsä hän teki 3–3-tasapeliin päättyneessä vierasottelussa Rovaniemen Palloseuraa vastaan 17. toukokuuta 1992. Samassa joukkueessa Riikosen kanssa pelasivat muun muassa Jari Litmanen ja Sami Hyypiä. MyPa voitti kauden aikana Suomen Cupin mestaruuden, mutta Riikosen nimeä ei ole Palloliiton mestaripelaajaluettelossa, vaikka hän pelasi välierän kokonaan. Liigaotteluita hänelle kertyi kaikkiaan seitsemän, joista viisi avauskokoonpanossa. Osan kaudesta hän vietti II divisioonassa pelanneessa farmijoukkueessa FC MyPa-86:ssa.
Kaudeksi 1993 Riikonen palasi JoKuun eli Kultsuun, ja hän pelasi kauden loppuun Ykkösen neljän parhaan ja Liigan neljän heikoimman nousukarsinnan Liigaan nousseessa Kuopion Palloseurassa. Vuonna 1995 hän siirtyi Tikkurilan Palloseuraan, jossa hän pelasi neljän kauden ajan Ykköstä ja Kakkosta. Kaudella 1999 hän pelasi Ykköstä AC Vantaassa ja myös kolme ottelua Kultsussa, joka putosi kauden päätteeksi Kakkoseen ja lopetti edustusjoukkuetoimintansa. Ykkösen otteluita Riikonen pelasi urallaan yhteensä 163, joissa hän teki 33 maalia.
Kaudet 2000–2002 Riikonen pelasi Kakkosta Helsingin Ponnistuksessa. Siellä hän teki 15 maalia kaudella 2000, mikä oli hänen yhden kauden maaliennätyksensä kolmella korkeimmalla sarjatasolla. Riikonen on jatkanut pelaamista pääkaupunkiseudun alasarjoissa 2010-luvulle asti. Kausilla 2015 ja 2016 hän toimi Nelosessa pelanneen Ponnistuksen pelaajavalmentajana.
Riikonen on edustanut myös IFK Willmanstrandia jalkapallon ja futsalin KKI-kilpailuissa. Vuonna 2005 hän oli mukana, kun WIFK pääsi Suomen Cupin fair play -finaaliin, jossa se kaatoi HIFK:n. Vuonna 2015 hän oli voittamassa FKKI-50-sarjan SM-kultaa.
Liittoutumattomat malaijivaltiot

Liittoutumattomat malaijivaltiot olivat ne Malakan niemimaan sulttaanikunnat, jotka eivät liittyneet brittiläisten perustamaan ja vuosina 1895-1946 olemassa olleeseen Liittoutuneiden malaijivaltioiden valtioliittoon. Kun Malesian nykyiset osavaltiot Selangor, Perak, Negeri Sembilan ja Pahang muodostivat valtioliiton, jättäytyivät Kedah, Perlis, Terengganu, Kelantan ja Johor valtioliiton ulkopuolelle.
Liittoutumattomista valtioista eteläisin Johor säilyi itsenäisenä valtiona vuoteen 1914 asti. Muut pohjoisempana sijainneet liittoutumattomat sulttaanikunnat olivat Siamin vaikutusvallan alla, kunnes ne 1900-luvun alussa siirtyivät brittien suojelukseen.
Vuonna 1946 liittoutumattomat malaijivaltiot, Liittoutuneet malaijivaltiot ja Salmisiirtokunnat muodostivat brittien perustaman Malaijan unionin. Brittien tavoitteena oli yhdistää poliittisesti hajanainen alue yhden hallinnon alaisuuteen.
Glykolonitriili

Glykolonitriili eli formaldehydisyanohydriini (C2H3NO) on yksinkertaisin syanohydriineihin kuuluva orgaaninen yhdiste. Yhdistettä voidaan käyttää liuottimena ja orgaanisen kemian synteesien lähtöaineena. Yhdisteestä käytetään myös nimiä "hydroksiasetonitriili", "syanometanoli", "glysonitriili", "glysolonitriili" ja "hydroksietaaninitriili". 
Ominaisuudet.
Huoneenlämpötilassa glykolonitriili on väritöntä nestettä. Se liukenee erittäin hyvin veteen ja useisiin orgaanisiin liuottimiin kuten etanoliin ja dietyylieetteriin. Hiemankaan emäksisissä olosuhteissa glykolonitriili kondensoituu muodostaen oligomeereja kuten 4-amino-2-(syanometoksi)-2-(hydroksimnetyyli)oksatsolidiinia ja 4-amino-2-hydroksi-2-hydroksimetyylioksatsolidiinia. Tämän vuoksi glykolonitriilin vesiliuokseen lisätään stabilisaattoriksi pieni määrä fosforihappoa tai kloorietikkahappoa.
Monien muidien syanohydriinien tavoin myös glykolonitriili on myrkyllistä. Yhdisteelle altistumisesta voi seurata pääkipua, huimausta, tajuttomuus ja ihon muuttumista väriltään siniseksi. Glykolonitriilille altistumisesta tiedetään seuranneen myös kuolemantapauksia yhdisteen aiheuttaman syanidimyrkytyksen vuoksi.
Valmistus ja käyttö.
Glykolonitriiliä valmistetaan formaldehydin ja vetysyanidin vesiliuosten välisellä reaktiolla. Katalyyttinä reaktiossa käytetään natriumhydroksidia. Muodostuvasta liuoksesta glykolonitriili erotetaan uuttamalla dietyylieetterillä ja puhdistetaan tislaamalla alennetussa paineessa. Glykolinitriili myydään usein vesiliuoksena, jossa on 70 % glykolinitriiliä.
Glykolonitriiliä voidaan käyttää liuottimena sekä valmistettaessa muita orgaanisia yhdisteitä kuten lääkeaineita ja hartseja. Tärkeitä siitä valmistettavia yhdisteitä ovat muun muassa etyleenidiamiinin ja glykolonitriilin reaktiossa muodostuva etyleenidiamiinitetrasetonitriili, joka hydrolysoidaan EDTA:ksi, aminoasetonitriili, iminodiasetonitriili ja nitrilotriasetonitriili.
Jaakkolanjärvi (Parkano)

Jaakkolanjärvi eli entinen Saaresjärvi on Pirkanmaalla Parkanossa Jaakkolankylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Jaakkolanjärvi on osa Sammatinjoen valuma-aluetta.
Maantietoa.
Järven pituus on 950 metriä, leveys 450 metriä ja sen pinta-ala on 9,6 hehtaaria. Se sijaitsee Jaakkolankylän peltoaukean keskellä ja se on Sammatinjoen läpivirtausjärvi. Siihen laskee muutama metsäoja ja pelto-ojia. Järvi on kutistunut aiemmasta niin kapeaksi, että siihen on muodostunut useita järvialtaita. Suurin altaista on pohjoisessa sijaitseva Jaakkolanjärvi, jossa on 400 metriä pitkä joen suuntainen allas ja siitä länteen aukeava halkaisijaltaan 300 metriä pyöreä lahti. Etelässä järviallas kapenee ja salmen jälkeen aukeaa 300 metriä pitkä Saaresjärvi. Viimeinen allas on kapean salmen takana oleva Haavistonlampi, joka on 200 metriä pitkä. Läpivirtauksen rannat ovat ruohottuneita ja soistuneita, mutta Haavistonlammessa ja pyöreässä lahdessa on avovettä runsaasti jäljellä. On mahdollista, että Haavistonlampi on aina ollut erillenen lampi. Joki jatkaa Haavistonlammen jälkeen mutkittelevana, mutta metsästysmajan eteläpuolella oleva seuraava lampi on kuivatettu avosuoksi. Seuraava uomassa sijaitseva vesistö on Marjolampi. Rantaviivan pituus on 3,4 kilometriä. Järven ympäristössä sijaitsee yli kymmenen maatilaa, mutta vapaa-ajan asuntoja on ranennettu rantaan vain viisi. Järvelle pääsee kääntymällä etelään Parkanosta Kuruun kulkevalta seututieltä 332 Holmanmäen tiehaaran kohdalta.
Historiaa.
Järveä on myös kutsuttu ”Saaresjärveksi”. Näin se oli merkitty 1800-luvun Parkanon pitäjänkarttaan. Kartasta näkyy myös järven alkuperäinen muoto, kun jokea ei ollut vielä perattu niin voimakkaasti kuin se on nykyään. Kartassa Haavistonlampi ja Mosa on jätetty värittämättä sinisellä.
Metsästysseuran Koppelokorven Erä ry metsästysmaja sijaitsee Haavistonlammen luusuan eteläpuolella.
Hannu Hyrske

Hannu Mikael Hyrske (s. 4. elokuuta 1949 Helsinki) on suomalainen Järvenpäässä asuva kuvataiteilija, valokuvaaja ja kuvittaja.
Henkilöhistoria.
Hyrske opiskeli Taideteollisen korkeakoulun graafisella osastolla 1970-1973 ja valokuvataiteen osastolla 1973-1976. Hän valmistui korkeakoulusta vuonna 1976. Hyrske on opettanut piirustusta, maalausta, grafiikkaa ja valokuvausta ja tehnyt useita opintomatkoja ulkomaille. 
Taiteellinen tuotanto.
Hyrske on monipuolinen taiteilija, joka on pitänyt useita kotimaisia yksityis-, ryhmä- ja yhteisnäyttelyitä ja osallistunut kansainvälisiin näyttelyihin. Hänen töitään on esillä sekä koti- että ulkomaisissa kokoelmissa. 
Hyrske on kuvittanut seuraavat teokset:
Palkinnot, apurahat ja tunnustukset.
Hyrske on saanut muun muassa seuraavat palkinnot, apurahat ja tunnustukset:
Korpilampi (Parkano, Holmanmäki)

Korpilampi on Pirkanmaalla Parkanossa Jaakkolankylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Korpilampi on osa Sammatinjoen valuma-aluetta.
Maantietoa.
Lammen pituus on 350 metriä, leveys 150 metriä ja sen pinta-ala on 2,9 hehtaaria. Se sijaitsee Poikkeusharjun ja Lehtijärven välisessä suo-maastossa. Vaikka lampi sijaitsee 800 metrin päässä Lehtijärvestä, kulkee sen laskuoja Korpiluoma pohjoiseen 1,4 kilometriä ennen kääntymistään itään. Oja laskee Ylisenlammen ja Marjolammen väliseen yhdysuomaan. Korpilampeen laskee vain yksi oja lännestä. Rantaviivan pituus on 850 metriä. Rannat ovat suota ja lampi onkin autio. Lammen läheisyyteen tulee metsäautotie, joka haarautuu yhdystieltä 13275 Ylisenlammen kohdalta.
Historiaa.
Korpilammella on aina ollut luontainen laskuoja, joka on kulkenut silloin pääpiirteissään nykyistä reittiä. Metsä- ja suo-ojituksen aikakaudella ojaa on kuitenkin perattu koneellisesti kaivaen. Vanhassa 1800-luvun pitäjänkartassa oja näkyy selvästi. Se laskee kuitenkin pitkään lampeen, joka sijaitsi Ylisenlammen ja Marjolammen paikalla. Sammatinjoen perkaukset ovat laskeneet joen vedenpintaa alemmaksi ja lammesta on kuroutunut erilleen nykyiset kaksi lampea. Korpiluoma laskeekin lampien väliseen uomaan.
Riikka Juvonen

Riikka Juvonen (s. 1955 Kangasala) on suomalainen Helsingissä asuva kuvataiteilija, graafikko, kuvittaja, kirjailija ja opettaja. 
Henkilöhistoria.
Juvonen kävi Taideteollisen ammattikoulun ja opiskeli sitten Taideteollisessa korkeakoulussa Prahassa, samoin kuin Suomen Taideteollisen korkeakoulun iltalinjalla 1972–1975. Hän on asunut useita vuosia Kyproksella ja Israelissa. 
Taiteellinen tuotanto.
Juvonen on sekä julkaissut omia teoksia lapsille ja aikuisille että kuvittanut yli viisikymmentä teosta, kuten Juice Leskisen Räkä ja Roiskis -kirjat "Räkä ja Roiskis" (1992), "Räkä ja Roiskis Suuvedellä" (1995) ja "Räkä ja Roiskis naisissa" (1997). Hän on julkaissut muun muassa seuraavat teokset:
Palkinnot ja tunnustukset.
Juvonen on saanut taiteellisesta työstään useita palkintoja ja tunnustuksia, kuten seuraavat:
The Man and the Journey

The Man and the Journey Tour oli Pink Floydin kiertue. 
Kappalelista.
tyypillinen "The Man and the Journey tour" setti.
Kanadan rajalla

Kanadan rajalla ("Border Security: Canada’s Front Line") on dokumentaarinen televisiosarja, jossa seurataan Kanadan rajaviranomaisten työtä. Joka päivä yli 20 000 ihmistä pyrkii maahan, ja Kanadan rajavartiolaitoksen (CBSA) toimenkuvaan kuuluu muun muassa rajanylittäjien tarkastukset sekä huumeiden ja muiden laittomien aineiden salakuljetuksen ja maahantuonnin ehkäiseminen.
Suuri osa jaksoista on kuvattu Vancouverin lentokentällä.
Meddle Tour

Meddle Tour oli Pink Floydin Pohjois-Amerikan kiertue, jolla yhtye promotoi Meddle albumia.
Kappalelista.
tyypillinen vuoden 1971 kappalelista
Mikael Saari

Mikael Saari (s. 1988 Hyvinkää) on suomalainen laulaja ja näyttelijä. Äänialaltaan Saari on tenori.
Saari on osallistunut kahdesti Uuden Musiikin Kilpailuun. Vuonna 2013 hän sijoittui toiseksi kappaleellaan "We Should Be Through" ja vuonna 2016 kolmanneksi kappaleellaan "On It Goes". Molemmilla kerroilla Saari saavutti kuitenkin Viisukuppilan fanipalkinnon.
Lisäksi Mikael Saari on esittänyt joitakin suomenkielisiä kappaleita joista yhden hän teki 13-vuotiaana ja esitti Kanava-nimisen yhtyeen kanssa asuessaan vielä Hyvinkäällä.
Mikael Saari työskentelee myös näyttelijänä ja hänet onkin nähty musikaaleissa. Hän on opiskellut musiikkiteatteria Lahden ammattikorkeakoulussa. Hänellä on päärooli Turun kaupunginteatterin Domino-teatterissa lokakuussa 2016 ensi-iltansa saavassa "Rock of Ages" -nimisessä 1980-luvun musiikkia sisältävässä musikaalissa.
Mikael Saari julkaisi toukokuussa 2016 Luomusic-nimisen musiikkiyhtiön kautta debyyttialbumin "The Grand Letdown". Albumi sisältää sekä yhden coverin että Saaren itsensä tekemiä kappaleita. Saari on tehnyt kappaleita myös muille artisteille.
Vuonna 2017 Saari osallistui Tähdet, tähdet -ohjelman neljännelle tuotantokaudelle. Saari putosi kilpailusta kolmantena.
II (Atomirotan albumi)

II on Atomirotan toinen studioalbumi. Se julkaistiin 26. helmikuuta 2016 levymerkillä Monsp Records. Albumin julkaisujuhlia vietettiin Tavastialla 24. maaliskuuta 2016. Edeltävään albumiin verrattuna "II" sisältää enemmän laulamista ja vähemmän räppiä, sekä viitteitä jazzista ja hard rockista.
Albumi debytoi Suomen virallisen listan sijalla 3. Se pysyi listalla yhteensä 14 viikkoa.
Vastaanotto.
Albumi sai vaihtelevan vastaanoton. Kappale ”Älä huoli tyttö” julkaistiin singlenä, ja se nousi YleX:n soittolistalle, ja albumi itsessään valittiin kanavan viikon albumiksi. Helsingin Sanomien Jarkko Jokelainen antoi albumille neljä tähteä viidestä, sanoen sen olevan edeltäjäänsä maltillisempi ja painopisteen olevan nyt kokeilujen sijaan itse kappaleissa.
Lyyli Hagan

Lyyli Ingrid Hagan (14. helmikuuta 1889 Kokkola – 7. lokakuuta 1980 Helsinki) oli sairaanhoitaja, joka teki pääasiallisen elämäntyönsä kouluhoitajattarena Helsingin kansakouluissa. Hän oli myös perustamassa ja ylläpitämässä sairaanhoitajakunnan käsittänyttä reserviläisrekisteriä, jonka Suomen Punainen Risti perusti sodan varalta.
Hagan kirjoitti ylioppilaaksi Tampereen suomalaisesta yhteiskoulusta 1907 ja valmistui sairaanhoitajaksi Helsingissä 1911. Sairaanhoitajan uransa hän aloitti sairaala Mehiläisessä, ja vuonna 1924 hänestä tuli Helsingin kaupungin suomenkielisten kansakoulujen kouluhoitajatar. Samalta vuodelta peräisin olleen johtosäännön mukaan kouluhoitajattarien tuli toimia yhdyssiteenä koulun, kodin, koululääkärin ja eri huoltoelimien välillä. Heidän tuli myös perehtyä väestön elinoloihin ja luoda luottamukselliset suhteet koululaisten koteihin. Lisäksi piti jakaa terveystietoa siten, että eri-ikäiset lapset ottaisivat tiedon vastaan. Samoihin aikoihin hän oli myös yhteistyössä Arvo Ylpön kanssa tämän avustajana ja sihteerinä.
Vuonna 1926 Suomen Punainen Risti asetti valiokunnan käsittelemään piirissään olevia sairaanhoitaja- ja sairaanhoitoasioita. Tarkoituksena oli saada aikaan sairaanhoitajien vapaaehtoinen sitoutuminen Punaisen Ristin reserviin ja reservin organisointi sodan varalta. SPR loi vapaaehtoistyönä järjestelmän koko maan sairaanhoitajakunnan käsittäneen reservin hallitsemiseksi. Toiminnan perustaksi kehitettiin rekisteri, jossa olivat rauhanajan tiedot reservin jäsenistä sekä merkinnät heidän sijoituksistaan puolustusvoimien lääkintäorganisaatioon sodan aikana. Rekisteriä päivitettiin säännöllisesti, joten sen avulla oli sodan syttyessä mahdollista lähettää jäsenet asemapaikoilleen ja huolehtia samalla siviiliväestön hoitamisesta. Lyyli Hagania kutsuttiin Talvi- ja Jatkosodan aikana ”sairaanhoitajien kenraaliksi”. Reservin jäsenet työskentelivät sodan aikana kenttä- ja sotasairaaloissa sekä sairaita ja haavoittuneita kuljettavissa junissa.
Hagan teki useita opintomatkoja muihin pohjoismaihin, Belgiaan, Ranskaan, Englantiin, Yhdysvaltoihin ja Kanadaan. Näillä matkoillaan hän perehtyi erityisesti kouluhoidon järjestelmiin ja menetelmiin. 
Vuonna 1925 suomenkieliset sairaanhoitajat perustivat oman järjestön, Suomen sairaanhoitajatarliiton. Lyyli Hagan valittiin sen ensimmäiseksi puheenjohtajaksi, ja hän hoito tätä tehtävää kymmenen vuotta. Liitto teki 1926 sairaanhoitajien työoloja koskevan selvityksen ja kiinnitti myös huomiota sairaanhoitajaopiskelijoiden terveydenhuoltoon. 
Hagan oli myös Kokoomuksen edustajana Helsingin kaupunginvaltuustossa 1926–1933.
Alenka Kejžar

Alenka Kejžar (15. helmikuuta 1979 Kranj, Slovenian ST, Jugoslavia) on slovenialainen, uransa lopettanut uimari. Kejžar on lajin moninkertainen arvokisamitalisti sekä olympiakilpailija.
Kejžarin ensimmäiset olympialaiset olivat vuoden 1996 Atlantan olympialaiset. Kejžar oli 17-vuotiaana koko Slovenian joukkueen nuorin osanottaja. Kejžar osallistui 200 metrin rinta- ja sekauintiin. Sekauinnissa hän oli lopputuloksissa sijalla 19 ja rintauinnissa sijalla 20. Kejžar oli parhaiten menestynyt slovenialainen uimari kisoissa.
Vuoden 2000 Sydneyn olympialaisissa Kejžarin ainoa matka oli 200 metrin sekauinti. Kejžarin isosisko, vuonna 1976 syntynyt Nataša Kejžar osallistui olympialaisissa 100 metrin sekauintiin. Alenka oli omalla matkallaan lopputuloksissa sijalla 19, Natašan sijoituksen ollessa 16. Nataša olikin sijoituksien perusteella Slovenian joukkueen paras uimari.
Alenka Kejžarin viimeiset olympialaiset olivat vuoden 2004 Ateenan olympialaiset. Kejžar osallistui 200 metrin rinta- ja sekauintiin. Hän oli molemmilla matkoilla lopputuloksissa sijalla 18. Slovenian joukkueessa parhaiten menestyi kahdeksanneksi uinnut Blaž Medvešek.